ทองขึ้นบาทแข็งหุ้นพุ่ง
เงินร้อนไหลเข้าไม่หยุดดันตลาดหุ้น-เงินบาทแข็งค่าต่อเนื่อง คาดระยะสั้นเงินบาทแข็งค่าไปได้ถึง 29.70 บาท-หุ้นพุ่งถึง 1,172 จุด
24 ก.ค. 2554

เงินร้อนไหลเข้าไม่หยุดดันตลาดหุ้น-เงินบาทแข็งค่าต่อเนื่อง คาดระยะสั้นเงินบาทแข็งค่าไปได้ถึง 29.70 บาท-หุ้นพุ่งถึง 1,172 จุด
ศูนย์วิจัยกสิกรไทย รายงานสถานการณ์ค่าเงินบาทว่า ในสัปดาห์นี้เงินบาทจะยังแข็งค่าอย่างต่อเนื่องจากการไหลเข้าของเงินทุนต่างชาติ ที่ตื่นตระหนกกับจำนวนหนี้สาธารณะของสหรัฐอเมริกาอยู่ในระดับสูงและรัฐบาลของประธานาธิบดีโอบามาได้เสนอกฎหมายขอขยับเพดานหนี้ให้สูงขึ้น ซึ่งจะมีการพิจารณาวันที่ 2 ส.ค.นี้




ความกังวลใจดังกล่าวทำให้นักลงทุนย้ายเงินลงทุนกลับมาในเอเชีย โดยคาดว่าในช่วงสั้นนี้เงินบาทอาจจะแข็งค่าอยู่ระหว่าง 29.70-30.00 บาทต่อเหรียญสหรัฐ และคาดว่าดัชนีหุ้นไทยจะมีโอกาสที่จะสูงขึ้นไปแตะ 1,172 จุด
นักลงทุนยังได้โยกเงินไปลงทุนในทองคำเพื่อลดความเสี่ยงจากภาวะเศรษฐกิจของสหรัฐและยุโรป อีกทั้งตื่นตระหนกเหตุการณ์การก่อการร้ายในประเทศนอร์เวย์
นายจิตติ ตั้งสิทธิ์ภักดี นายกสมาคมค้าทองคำ เปิดเผยว่า ราคาทองคำในตลาดนิวยอร์กสหรัฐแตะที่ระดับ 1,601.50 เหรียญสหรัฐต่อออนซ์ ขณะนี้กำลังจับตามองว่าจะขึ้นไปแตะที่ระดับ 1,660 เหรียญสหรัฐต่อออนซ์ช่วงไหน
นายจิตติ กล่าวว่า แนวโน้มราคาทองคำในตลาดโลกที่หลายคนได้ประเมินว่าอาจจะแตะถึง 1,700-1,800 เหรียญสหรัฐต่อออนซ์ แต่มองว่าคงเป็นไปได้ยาก เพราะต้นทุนจากเหมืองทองจริงๆ อยู่ที่ 720 เหรียญสหรัฐ ขณะที่ตอนนี้ราคาเกินมาสูงมากแล้ว แต่ก็มองว่าแนวโน้มน่าจะขึ้นต่อได้อีกแต่คงไม่มาก
ทางด้านราคาทองคำในประเทศเมื่อวันที่ 23 ก.ค.เพิ่มขึ้นบาทละ 100 บาท ราคาทองรูปพรรณ รับซื้อบาทละ 22,179.08 บาท ขายออกบาทละ 23,000 บาท ขณะที่ราคาทองคำแท่ง รับซื้อ|บาทละ 22,500 บาท ขายออกบาทละ 22,600 บาท